**Trento** (latinski: *Tridentum*, njemački: *Trient*) je grad na sjeveroistoku Italije, glavni grad regije Trentina i Južnog Tirola odnosno Trentske provincije. Grad je 2011. imao 114.198 stanovnika.

Geografija
----------

Trento leži u Sjevernoj Italiji u kotlini rijeke Adigea, blizu njena ušća u rijeku Brentu. Udaljen je 50 km južno od Bolzana.

Historija
---------

Po rimskom historičaru Pliniju Starijem i geografu Strabonu iz Amaseje, Trento su osnovali antički Reti. Kasnije je postao rimska kolonija i vojni kastrum na cesti prema prijevoju Brenneru, poznat kao *Tridentum*. Njegov prvi biskup sv. Vigilije pokrstio je sav Trentino i Južni Tirol krajem 4. i početkom 5. vijeka. Za ranog srednjeg vijeka postao je langobardska kneževina, a kasnije franačka marka (granična oblast). Od 1027. Trento je feud lokalnog princa-biskupa pod patronatom Svetog Rimskog Carstva. Grad je postao slavan kad se u njemu od 1545. do 1563. održao Tridentski koncil.

Za Napoleonskih ratova Trentom su vladali Francuzi, a nakon pada Napoleona pripao je Austrijskom Carstvu. Nakon Ujedinjenja Italije u gradu je narastao iredentistički pokret među većinskim talijanskim stanovništvom, što je izazvalo žestoke reakcije kod austrijskih vlasti. Trento je 1918. postao dio Kraljevine Italije, nakon Prvog svjetskog rata. Grad je teško stradao za velikih poplava 1966. godine.

Znamenitosti
------------

Oslikana Case Relle na Piazzi Duomo
Trento ima puno rimskih spomenika, teatar i dijelove gradskog bedema. Njegova romaničko-gotička katedrala San Vigilio posvećena je 1145. i izgrađena kao rigorozni objekt, bez puno dekoracija (u njoj je održan Tridentski koncil). Impresivne su i dvije romaničke crkve, San Apollinare i San Lorenzo. Trento ima puno renesansnih građevina, od njih su najvrednije crkva Santa Maria Maggiore iz 1520. i zamak Castello del Buon Consiglio, čija je gradnja započela još u 13. vijeku. Zamak je od 15. vijeka rezidencija princa-biskupa, a između 1528. i 1536. dograđeno mu je veličanstveno renesansno dvorište. Danas se koristi kao nacionalni muzej.

Privreda
--------

Današnji Trento je pretežno industrijski grad s bogatom poljoprivrednom okolicom, poznatom po proizvodnji povrća i voća. Grad ima nekoliko štamparija i tvornica koje proizvode lake strojeve, tekstil, namještaj i kožne proizvode.

Zbratimljeni gradovi
--------------------

|  |  |  |
| --- | --- | --- |
| * Njemačka Berlin Charlottenburg-Wilmersdorf (od 1966)
* Španija San Sebastián (od 1987)
 | * Njemačka Kempten (od 1987)
* Češka Prag (od 2002)
 | * Argentina Resistancia (od 2002)
 |

Gradovi prijatelji
------------------

* Bosna i Hercegovina Prijedor
* Poljska Sławno

Izvori
------

1. ↑  „*ITALY: Trentino-Alto Adige*" (engleski). Citypopulationde. Pristupljeno 26. 5. 2013.
2. 1 2 3 4 5 6 7 8 9 10 11  „*Trento*" (engleski). Encyclopædia Britannica. Pristupljeno 24. 5. 2013.

Vanjske veze
------------

***Trento*** na Wikimedijinoj ostavi

* Službene stranice grada ()
* *Trento* na portalu Encyclopædia Britannica ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 147071560
* LCCN: n79100752
* GND: 4078405-8
* BNF: cb11957722t (podaci)
* HDS: 006645
* NKC: ge134547
* BNE: XX453941
* NSK: 000679018

 |